பல ஆண்டுகளுக்குப் பின்னர் ரசிகர்களைச் சந்தித்தார் ரஜினிகாந்த். ஜெயலலிதா, கருணாநிதி இல்லாத இந்தச் சூழலில் அரசியலுக்கு வருவார்; அதுகுறித்த அறிவிப்புகளை வெளியிடுவார் என எதிர்பார்க்கப்பட... வழக்கம்போல் ஆண்டவன் விரும்பினால் அரசியல்வாதி ஆவேன் எனப் பேசி பரபரப்பைக் கிளப்பினார். ரஜினி குழப்பத்தை ஏற்படுத்துகிறார், ஆழம் பார்க்கிறார் என அவரது பேச்சுக்குப் பல கற்பிதங்கள் சொல்லப்பட்டன. 'அரசியலுக்கு வந்தால் பணம் சம்பாதிக்கும் எண்ணத்துடன் வருபவர்களை அருகில் கூட சேர்க்க மாட்டேன்' என ரஜினி பேசியதை மேற்கோளிட்டு அவர் அரசியலுக்கு வருவது நிச்சயம் என்றும் சொல்லப்பட்டது. இது குழப்பமா, உத்தியா எனத் தெரியாமல் வழக்கம் போல் ரசிகர்களும், மக்களும் குழம்பிப் போனார்கள்.